**Otvorenje EPK, govor direktorice RIJEKE 2020 Emine Višnić**

Dragi i poštovani prijatelji i prijateljice, uvaženi gosti i gošće,

Dobro došli u Rijeku – Europsku prijestolnicu kulture! Dobro došli **u grad kulture u kojem slobodno stvaramo i u kojem umjetnošću slavimo slobodu!**

Danas je veliki dan za sve nas jer ovom svečanošću i brojnim drugim programima **otvaramo godinu u kojoj Rijeka postaje jedan od najzanimljivijih gradova Europe**. Opravdanje za ovu malu neskromnost daje nam bogat i raznolik program. Svi vi koji ste se bavili sličnim poslom, znate koliko su istinite riječi velikanice hrvatskog teatra, Mani Gotovac: „Teško je i nemilo ozbiljno ostvariti dobar program. To je ples po žici, jedan od najopasnijih.“

Taj naš „ples po žici“, naš program, gradili smo ozbiljno i odgovorno. Nadamo se da ćete u njemu prepoznati vrijednosti kojima smo se vodili. Trudili smo se biti **hrabri**, pobjeđivati strah i odolijevati zovu komforne linije manjeg otpora. Umjesto da idemo poznatim, utabanim stazama, gotovim rješenjima i klišejima, tragali smo za **neobičnostima.** Umjesto da se vodimo za onim što je već potvrđeno i nedvojbeno, konvencionalno, odlučili smo se za **progresivan pristup**. Tako smo, uvažavajući tradiciju, insistirali na njenom suvremenom tumačenju i stvaranju onoga što će u budućnosti biti prepoznato kao nova tradicija. Svjesni da nastupamo na europskoj, pa i globalnoj pozornici, težili smo biti **ambiciozni** i **relevantni** ne samo za ljude našega kraja, već i za svijet mimo granica prostora u kojem se osjećamo sasvim sigurno, gdje smo doma.

Usmjerili smo se temama koje su bitne za naš grad, regiju i zemlju, ali i koje nas **međusobno povezuju kao građane Europe**. To su teme koje nas čine ponosnima i sretnima, ali i one koje su bolne i teške. One koje nas povezuju kroz našu zajedničku prošlost, ali i one koje govore o našim mogućim budućnostima. Tri glavna tematska koncepta - **voda, rad i migracije** – isprepliću se kroz čitav program stvarajući „Luku različitosti“.

Program riječke prijestolnice niknuo je iz dugog kreativnog procesa pripreme kandidature te sazrijevao i rastao tijekom posljednje tri godine. S punim pravom možemo tvrditi da on predstavlja **veliko bogatstvo kulturne raznolikosti** našega grada i cijeloga kraja koji ga okružuje, ali i naše zemlje i čitave Europe. Pažljivo je satkan **preplitanjem vizija i ideja brojnih ljudi** - umjetnika i kulturnih radnika, znanstvenika i stručnjaka, ali i naših sugrađana.

Pred nama je **uzbudljiva i bogata godina**, više od 600 događanja ne samo u Rijeci, nego i diljem Kvarnera i Gorskog kotara. Iza svega toga stoji više od **200 partnera i nebrojeni umjetnici iz više od 40 zemalja**. Ovu priliku koristim da se **svima njima iskreno zahvalim**. Želim se zahvaliti i svim našim strateškim partnerima, kulturnim ustanovama i udrugama, brojnim drugim institucijama, medijskim i poslovnim partnerima bez čije podrške ovaj program ne bi bio moguć i bez kojih naše poruke koje šaljemo svijetu nitko ne bi čuo.

Veliko mi je zadovoljstvo zajedno s vama, ali i s brojnim našim sugrađankama i sugrađanima, gošćama i gostima grada, **proslaviti ovaj dan službenog početka programa Rijeke 2020 *Luke različitosti***. Uz ovaj predivan program kojeg je pripremilo **Hrvatsko narodno kazalište Ivana pl. Zajca**, priredili smo niz događanja u kojima sudjeluje na tisuće izvođača – od današnjeg jutra pa sve do sutra zajednički činimo *Luku različitosti.*

Uskoro ćemo se zajedno doista i naći **u riječkoj luci**, u prostoru koji je ključan za identitet našega grada i koji nas **simbolički, ali i fizički - morem - povezuje s drugima i otvara prema čitavom svijetu**. Stotine umjetnika, izvođača i drugih sudionika pripremilo je **lučki spektakl zvuka i svjetla** koji će, vjerujem, predstaviti Rijeku onakvom kakvu sam je i sama doživjela kada sam je odabrala za svoj grad: fascinantnu u svom ponosu i prkosu, u svojoj posebnosti, na kiši i suncu koji se nerijetko i zajedno pojavljuju - ili kako pjeva naš **super-bend Ri Val, grad koji 'bez daha nas ostavlja'**.

Programom u riječkoj luci, **pred očima Europe, Rijeka će odati poštovanje svojim radnicima, industrijskom naslijeđu, umjetničkoj avangardi i tradiciji kraja koji je okružuje** te ujedno podsjetiti na **temeljne vrijednosti na kojima je izgrađena moderna Europa**.

Veseli me ovo zajedničko obilježavanje godine u kojoj Rijeka, uz prijateljski Galway, postaje **središtem europske kulture**. Pred nama je godina u kojoj **korak po korak, program po program, zajednički postajemo, a onda, vjerujem, i ostajemo, prava europska prijestolnica kulture**.

Posjetite nas ponovno već ovaj mjesec, ili bilo kad u godini pred nama. Dočekat ćemo vas kao **drage goste**, a ispratiti kao **naše** **povremene sugrađane**, nestrpljivo očekujući vaš ponovni dolazak.

Hvala vam što ste danas izabrali biti dio *Luke različitosti*. V**eselimo se zajedno!**